Likumprojekts

**Sakrālā mantojuma saglabāšanas finansēšanas likums**

**1.pants. Likuma mērķis un uzdevums**

(1) Šā likuma mērķis ir nodrošināt valsts aizsargājamu kultūras pieminekļu statusā esošu Latvijas dievnamu, dažādu konfesiju baznīcu un citu reliģisko celtņu un reliģisko artefaktu (turpmāk - sakrālais mantojums), kā nacionāli nozīmīgas kultūras mantojuma daļas saglabāšanu nākamajām paaudzēm.

(2) Likuma uzdevums ir noteikt kārtību, kādā Latvijas valsts finansiāli atbalsta sakrālā mantojuma saglabāšanu.

(3) Sakrālā mantojuma saglabāšanu, uzturēšanu un izmantošanu reglamentē šis likums, likums „Par kultūras pieminekļu aizsardzību” un citi likumi un normatīvie akti.

**2. pants. Sakrālā mantojuma finansēšanas programma**

(1) Latvijas valsts piedalās sakrālā mantojuma izpētes, tehnisko projektu izstrādes, konservācijas, restaurācijas, renovācijas un remontu darbu finansēšanā, izveidojot pastāvīgu sakrālā mantojuma finansēšanas programmu gadskārtējā valsts budžeta likumā šiem mērķiem paredzēto finanšu līdzekļu apmērā.

(2) Pašvaldības var piedalīties sakrālā mantojuma uzturēšanā, kā arī tā izpētes, tehnisko projektu izstrādes konservācijas, restaurācijas, renovācijas un remontu darbu finansēšanā.

(3) Sakrālā mantojuma finansēšanas programmu kārtējiem trīs gadiem apstiprina Valsts kultūras pieminekļu aizsardzības inspekcija sadarbībā ar šā likuma 5.pantā noteikto sakrālā mantojuma padomi. Programma tiek aktualizēta katru gadu līdz attiecīgā kalendārā gada 1.martam.

**3.pants. Sakrālā mantojuma finansēšanas programmas līdzekļu sadale**

(1) Priekšlikumu sakrālā mantojuma objekta iekļaušanai sakrālā mantojuma finansēšanas programmā var iesniegt reliģiskās organizācijas, kuras īpašumā vai tiesiskā valdījumā ir valsts aizsargājams sakrālā mantojuma objekts, vadības institūcija. Katra reliģiskā konfesija iesniedz vienu, kopēju priekšlikumu attiecīgajai reliģiskajai konfesijai piederošo reliģisko organizāciju īpašumā vai tiesiskajā valdījumā esošo sakrālā mantojuma objektu atjaunošanai, norādot objektus prioritārā secībā.

(2) Apstiprinot sakrālā mantojuma atjaunošanas programmu ņem vērā sekojošus kritērijus:

1) attiecīgajai reliģiskajai konfesijai piederošo valsts aizsargājamo kultūras pieminekļu – sakrālā mantojuma objektu, īpatsvaru no kopējā valsts aizsargājamā sakrālā mantojuma objektu skaita;

2) programmai pieteikto sakrālā mantojuma objektu faktisko stāvokli, tai skaitā izvērtējot nepieciešamību glābt kritiskā stāvoklī esošus sakrālā mantojuma objektus;

3) sakrālā mantojuma objekts ir publiski pieejams;

4) paredzētie darbi atbilst tiesību aktu un Valsts kultūras pieminekļu aizsardzības inspekcijas izvirzītām prasībām;

5)  praktiskās konservācijas un restaurācijas risinājumi ir balstīti uz objekta vispusīgu vērtību dokumentēšanu, arhitektoniski māksliniecisko un zinātnisko izpēti, kā arī konservācijas un restaurācijas darbi ir secīgi plānoti, profesionāli vadīti un uzraudzīti;

6)  atjaunošanas darbu izmaksas atbilst vietējam tirgum un veicina kultūras mantojuma saglabāšanas praktiskās iespējas;

7) papildus vērtējuma punkti piešķirami pieteikumam, kurā ir prognozējamas zemākas darbu, materiālu un mehānismu izmaksas, ņemot vērā darbu veikšanas īpatnības, speciālistu kvalifikāciju un materiālu kvalitāti;

8) papildus vērtējuma punkti piešķirami pieteikumam, kurā projekta ietvaros paredzēta restaurācijas amatu apmācība, pieredzes pārņemšana, kā arī izmantoti labas prakses piemēri.

**4.pants. Sakrālā mantojuma atjaunošanas programmas līdzekļu izlietošana**

(1)  Valsts kultūras pieminekļu aizsardzības inspekcija pieņem lēmumu par finansējuma piešķiršanu, ja attiecīgais sakrālā mantojuma objekts ir paredzēts sakrālā mantojuma programmā, kā arī kontrolē programmas līdzekļu izlietojumu.

(2)  Valsts kultūras pieminekļu aizsardzības inspekcija slēdz līgumu ar attiecīgā objekta īpašnieku (valdītāju) par valsts budžeta līdzekļu piešķiršanu valsts vai vietējās nozīmes kultūras pieminekļa izpētei, atjaunošanas dokumentācijas izstrādei vai konservācijas, restaurācijas, renovācijas un remonta darbu izpildei.

(3) Objekta īpašnieks (valdītājs) ir atbildīgs par objektam piešķirto valsts budžeta līdzekļu tiesisku un ekonomisku izlietojumu, kā arī objekta uzturēšanu un savlaicīgu, ar tā saglabāšanu saistītu, kopšanas darbu veikšanu.

(4) Objektam piešķirtos līdzekļus izlieto saskaņā ar[Publisko iepirkumu likumu](http://likumi.lv/doc.php?id=133536) un 30 dienu laikā pēc valsts finansēto darbu pabeigšanas, iesniedz Valsts kultūras pieminekļu aizsardzības inspekcijā atskaiti par izpildītajiem darbiem un piešķirto līdzekļu izlietojumu.

**5.pants. Sakrālā mantojuma padome**

(1) Lai nodrošinātu sadarbību un informācijas apriti starp Kultūras ministriju, Valsts kultūras pieminekļu aizsardzības inspekciju un baznīcu augstākās pārvaldes institūcijām, tiek izveidota Sakrālā mantojuma padome (turpmāk – Padome).

(2) Padome ir konsultatīva padomdevēja institūcija, kuras sastāvu un nolikumu apstiprina kultūras ministrs.

(3) Padomes sastāvā ietilpst viens pārstāvis no Kultūras ministrijas, trīs pārstāvji no Valsts kultūras pieminekļu aizsardzības inspekcijas un pa vienam pārstāvim no baznīcu tradicionālo konfesiju augstākās pārvaldes institūcijām.

(4) Padome sniedz ieteikumus sakrālā mantojuma atjaunošanas programmas projektam, kā arī izvērtē nepieciešamās izmaiņas programmas realizācijas gaitā.

(5) Šā likuma 2.pantā noteiktās sakrālā mantojuma atjaunošanas programmas finanšu līdzekļi nav izlietojami padomes atalgojumam.

Likums stājas spēkā 2018.gada 1.janvārī.

Kultūras ministre D.Melbārde

Vīza: Valsts sekretārs S.Voldiņš

16.03.2017 09:08

653

Juris Dambis,

67213113; juris.dambis@mantojums.lv